b'\n_START_ARTICLE_\nH\xc3\xb6ys\xc3\xa4l\xc3\xa4nj\xc3\xa4rven j\xc3\xa4tinkirkko\n_START_SECTION_\nSijainti\n_START_PARAGRAPH_\nKohde sijaitsee V\xc3\xb6yrin kirkolta 10,0 kilometri\xc3\xa4 kaakkoon seututien 725 etel\xc3\xa4puolella H\xc3\xb6ys\xc3\xa4l\xc3\xa4n mets\xc3\xa4alueella pienen H\xc3\xb6ys\xc3\xa4l\xc3\xa4nj\xc3\xa4rven etel\xc3\xa4puolella kohoavalla m\xc3\xa4ell\xc3\xa4. Kohteelle p\xc3\xa4\xc3\xa4see helposti k\xc3\xa4\xc3\xa4ntym\xc3\xa4ll\xc3\xa4 seututien alittavan joen Vakinekanalenin it\xc3\xa4puolella etel\xc3\xa4\xc3\xa4n johtavalle mets\xc3\xa4autotielle ja kulkemalla sit\xc3\xa4 2,4 kilometri\xc3\xa4 kaakkoon haarautuvalle tielle. Kohteeseen johtaa polku, joka l\xc3\xa4htee t\xc3\xa4lt\xc3\xa4 tielt\xc3\xa4 noin 350 metrin p\xc3\xa4\xc3\xa4ss\xc3\xa4 risteyksest\xc3\xa4.\n_START_SECTION_\nJ\xc3\xa4tinkirkko\n_START_PARAGRAPH_\nJ\xc3\xa4tinkirkko muodostuu puolimetrisest\xc3\xa4 yli p\xc3\xa4\xc3\xa4nkokoisista kivist\xc3\xa4 rakennetusta kivivallista, joka on noin kuusi metri\xc3\xa4 leve\xc3\xa4. Valli sulkee sis\xc3\xa4llens\xc3\xa4 alueen, joka on 38 metri\xc3\xa4 pitk\xc3\xa4 ja 20 metri\xc3\xa4 leve\xc3\xa4. Latomuksen pitk\xc3\xa4t sivut ovat koillis-lounais-suuntaiset. Ari Siiri\xc3\xa4inen k\xc3\xa4vi inventoimassa kohteen vuonna 1966. H\xc3\xa4n l\xc3\xb6ysi vallista yhden aukon, eli portin, niin kuin j\xc3\xa4tinkirkoilla sanotaan olevan. Se sijaitsi latomuksen etel\xc3\xa4p\xc3\xa4\xc3\xa4ss\xc3\xa4 ja sen erikoisuutena oli kivist\xc3\xa4 maahan ladottu \xe2\x80\x9deteinen\xe2\x80\x9d, jonka kulmassa oli taas aukko. Siiri\xc3\xa4inen mainitsi j\xc3\xa4ljist\xc3\xa4, jotka ovat j\xc3\xa4\xc3\xa4neet j\xc3\xa4ljelle vallien penkojilta._NEWLINE_Marianna Ridderstad on maininnut artikkelissaan, ett\xc3\xa4 valleja on paikoin kaksi rinnakkain. J\xc3\xa4tinkirkon p\xc3\xa4\xc3\xa4kakselin suunnaksi h\xc3\xa4n on mitannut 27\xc2\xb0 pohjoisesta my\xc3\xb6t\xc3\xa4p\xc3\xa4iv\xc3\xa4\xc3\xa4n eli pohjois-koilliseen. Portteja h\xc3\xa4n on havainnut kaksi. J\xc3\xa4tinkirkon keskikohdasta mitattuna toinen portti sijaitsi p\xc3\xa4\xc3\xa4akselilla ja toinen poikkiakselilla eli 63\xc2\xb0 etel\xc3\xa4st\xc3\xa4 my\xc3\xb6t\xc3\xa4p\xc3\xa4iv\xc3\xa4\xc3\xa4n eli l\xc3\xa4nsi-lounaaseen.\n_START_SECTION_\nYmp\xc3\xa4rist\xc3\xb6\n_START_PARAGRAPH_\nLatomuksen ymp\xc3\xa4rill\xc3\xa4 on laakea kallioalue, jonka l\xc3\xa4nsipuolella sijaitsee laavu. M\xc3\xa4enhuipun etel\xc3\xa4puolelta noin 50 metrin p\xc3\xa4\xc3\xa4st\xc3\xa4 l\xc3\xb6ytyi vuonna 1978 kalliohakkauksia. Ne esitt\xc3\xa4v\xc3\xa4t alkeellista venett\xc3\xa4, jonka vieress\xc3\xa4 on riimumerkkej\xc3\xa4 (A F T I U N U T, tulkittuna \xe2\x80\x9dJonundin muistoksi\xe2\x80\x9d). Vene on 48 senttimetri\xc3\xa4 pitk\xc3\xa4 ja sen keula on loivempi kuin sen per\xc3\xa4. Keulassa on taivutettu p\xc3\xa4\xc3\xa4. Riimuja on pidetty varsin uusina, ehk\xc3\xa4 100\xe2\x80\x93200 vuotta vanhoina. V\xc3\xb6yryst\xc3\xa4 on l\xc3\xb6ytynyt kolme riimukirjoituskohdetta._NEWLINE_Ridderstad havaitsi paikalla kivir\xc3\xb6ykki\xc3\xb6n tai r\xc3\xb6ykki\xc3\xb6it\xc3\xa4 sek\xc3\xa4 kivi- eli rakkakuoppia.\n_START_SECTION_\nTutkimuksia\n_START_PARAGRAPH_\nEi ole tietoa, milloin j\xc3\xa4tinkirkko on l\xc3\xb6ydetty. J\xc3\xa4tinkirkkoa ei ole my\xc3\xb6sk\xc3\xa4\xc3\xa4n tutkittu. Ainoastaan Ari Siiri\xc3\xa4inen tarkasteli sit\xc3\xa4 pintapuolisesti inventointimatkallansa vuonna 1966 sek\xc3\xa4 Kaisa Lehtonen ja Pentti Risla omalla tarkastusmatkallansa vuonna 2009. Ridderstad on tutkinut t\xc3\xa4m\xc3\xa4n j\xc3\xa4tinkirkon vallien suuntauksia ja esitt\xc3\xa4\xc3\xa4 niist\xc3\xa4 muutamia tuloksi vuonna 2015.'